Penganggur dipenjara satu tahun lakukan khianat
KUCHING: Padah melakukan khianat dengan memecahkan tingkap dan merosakkan pintu rumah bapa kandung, seorang penganggur dipenjara setahun oleh Mahkamah Majistret di sini hari ini selepas tertuduh mengaku bersalah.Tertuduh, Hafarizan Johari, 22, membuat pengakuan itu di hadapan Majistret Zaiton Anuar bagi pertuduhan mengikut Seksyen 427 Kanun Keseksaan yang membawa hukuman penjara sehingga lima tahun atau dengan denda atau kedua-duanya sekali, jika sabit kesalahan.Tertuduh melakukan kesalahan itu di rumah keluarganya di Taman Mesra Bako di sini sekitar 3.00 petang pada 26 Jun lalu.Berdasarkan fakta kes, Hafarizan tiba-tiba mengamuk dan mengeluarkan kata-kata kesat kepada bapanya sambil meminta ayahnya bergaduh sambil dilengkapi kerambit.Hafarizan yang semakin berang selepas bapanya menolak pergaduhan mula membaling batu ke arah tingkap dan menghempas pintu rumah sehingga rosak dan pecah.Anggaran kerugian yang dialami bapanya sekitar RM250.Bapanya yang bimbangkan keselamatannya dan ahli keluarganya yang lain membuat laporan polis yang membawa kepada penangkapan Hafarizan pada 1 Julai lalu.Siasatan mendapati Hafarizan sering berkelakuan sedemikian sehingga menimbulkan ketakutan kepada ahli keluarga yang lain.Difahamkan, bapanya yang mengesyaki Hafarizan terlibat dengan dadah juga telah melaporkan kepada Agensi Antidadah Kebangsaan (AADK) tetapi tiada tindakan diambil oleh agensi itu.Pendakwaan kes itu dikendalikan Inspektor Merylene Lindan Andrew Mang, manakala Hafarizan tidak diwakili peguam. Oleh Nickelyson Lakun 
See author's posts
